Díreoidh an páipéar seo ar dhrámaí foilsithe don óige a mbainfear úsáid astu sa seomra ranga, ag díriú go háirithe ar dhá thréimhse ionadaíocha i gcur chun cinn dhrámaíocht Ghaeilge na n-óg, agus an t-athrú béime sa dá cheann acu: 1) Tús an chéid seo caite, nuair a baineadh úsáid aisti i gcomhthéacs scoile, agus nuair a rinneadh iarracht an drámaíocht a chothú mar chaitheamh aimsire sa phobal, agus 2) An dara leath den chéad seo caite, go háirithe na forbairtí a tharla i modhanna múinte na drámaíochta agus an drámaíocht á hainmniú mar ábhar scoile. Trí bhreathnú ar an turas sna tréimhsí sin, iniúchfaidh an páipéar seo an teannas atá ann idir sláine na drámaíochta mar mhodh ealaíne inti féin, agus an drámaíocht a úsáid mar mhodeolaíocht.